b'\n_START_ARTICLE_\nAntonio di Rudin\xc3\xac\n_START_PARAGRAPH_\nAntonio Starabba di Rudin\xc3\xac (16. huhtikuuta 1839 Palermo, Sisilia \xe2\x80\x93 7. elokuuta 1908 Rooma) oli italialainen markiisi ja poliitikko, joka toimi Italian p\xc3\xa4\xc3\xa4ministerin\xc3\xa4 vuosina 1891\xe2\x80\x931892 ja 1896\xe2\x80\x931898.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRudin\xc3\xac kuului vapaamieliseen sisilialaiseen aatelissukuun. H\xc3\xa4n liittyi vuonna 1860 puhjenneeseen vallakumoukseen ja vuonna 1864 h\xc3\xa4net nimitettiin Palermon pormestariksi. H\xc3\xa4n kukisti vuonna 1866 kaupungissa puhjenneen separationistien ja vanhoillisten kapinan, jonka aikana h\xc3\xa4n oli viikon saarrettuna kaupungintaloon. Palkintona t\xc3\xa4st\xc3\xa4 h\xc3\xa4net ylennettiin Palermon prefektiksi, ja h\xc3\xa4n sai teht\xc3\xa4v\xc3\xa4kseen taltuttaa maantierosvous l\xc3\xa4ntisess\xc3\xa4 Sisiliassa. Rudin\xc3\xac toimi vuonna 1868 jonkin aikaa Napolin prefektin\xc3\xa4 ja 1869 Italian sis\xc3\xa4ministerin\xc3\xa4. Sen j\xc3\xa4lkeen h\xc3\xa4net valittiin parlamentin edustajainkamariin, jossa h\xc3\xa4n v\xc3\xa4hitellen kohosi yhdeksi jyrk\xc3\xa4n oikeiston johtajista. Osallistuttuaan Francesco Crispin hallituksen kaatamiseen Rudin\xc3\xac kohosi helmikuussa 1891 p\xc3\xa4\xc3\xa4ministeriksi, muodostaen monien yll\xc3\xa4tykseksi hallituksensa yhdess\xc3\xa4 vasemmiston kanssa. H\xc3\xa4n toimi oman hallituksensa ulkoministerin\xc3\xa4 ja muun muassa uudisti kolmiliiton Saksan ja It\xc3\xa4vallan kanssa. H\xc3\xa4nen ensimm\xc3\xa4inen hallituksensa joutui eroamaan toukokuussa 1892._NEWLINE_Rudin\xc3\xac tuli tosin kerran p\xc3\xa4\xc3\xa4ministeriksi maaliskuussa 1896, j\xc3\xa4lleen Crispin seuraajana, jonka hallitus oli kaatunut t\xc3\xa4ll\xc3\xa4 kertaa italialaisten Etiopialle k\xc3\xa4rsim\xc3\xa4\xc3\xa4n kiusalliseen tappioon Aduan taistelussa. Rudin\xc3\xac solmi rauhan Etiopian kanssa ja tehd\xc3\xa4kseen pes\xc3\xa4eron aiempaan siirtomaavalloituspolitiikkaan h\xc3\xa4n my\xc3\xb6s luovutti Kassalan kaupungin briteille, mik\xc3\xa4 her\xc3\xa4tti tyytym\xc3\xa4tt\xc3\xb6myytt\xc3\xa4 Italiassa. Vuonna 1897 Rudin\xc3\xacn hallitus lakkautti joukon hallitusta vastustaneita opposition j\xc3\xa4rjest\xc3\xb6j\xc3\xa4 ja ammattiliittoja. Italian kaupungeissa puhjenneet mellakat ja sosiaaliset levottomuudet johtivat lopulta hallituksen eroon toukokuussa 1898. Sit\xc3\xa4 ennen hallitus oli yritt\xc3\xa4nyt rajoittaa kansalaisoikeuksia kuninkaallisilla m\xc3\xa4\xc3\xa4r\xc3\xa4yksill\xc3\xa4 ja Milanossa mellakoiden kukistaminen sotavoimin oli johtanut suureen veril\xc3\xb6ylyyn.'